Поштоване колегинице и колеге,

Геосиндикат, заједно са руководством Републичког геодетског завода и Министарством финансија активно ради на изналажењу модалитета за реализацију Споразума у вези са исплатом обећаних средстава, као и системском решавању деценијских проблема у Републичком геодетском заводу. Лажни маркетинг лажних лидера лажних синдиката нам није потребан. По информацијама којима располажемо средства за исплату износа од 25.000 динара су обезбеђена и очекује се формална одлука Владе РС.

Као што се сада јасно види, а на шта је Геосиндикат већ указивао, лидери групе грађана који себе називају синдикатима РГЗ-а – ЈОС, Независност и АСНС - су **ГРУПА ЗА ПРИТИСАК** и политички активисти, а не борци за права запослених. **Свима је јасно да ова група за притисак никада није ни имала стварну намеру да дође до реализације елемената Споразума који су најважнији за раднике, већ да се то питање користи као замурзнут конфликт који се по потреби активира на исти начин као и нерешавање проблема плата запослених.** Душебрижници по утврђеном сценарију и препознатљивој реторици су отпочели са предизборним политичким активностима у које желе да увуку запослене и РГЗ чиме се наноси штета грађанима и РГЗ-у а за остваривање њихових личних користи и користи њихових ментора. Сада је очигледно да господа Орбовић и Стојиљковић, који су запослене видели само на слици, јер се ови хушкачи шетају по пријемима и кабинетима интересних група, никада ништа нису урадили за запослене већ само за себе и своје нераднике. Они ништа нису урадили свих ових деценија да се формализују и системски реше зараде запослених у РГЗ-у, као и како побољшати њихов стандард за шта постоје јаки аргументи. Никада се нису залагали за одвајање радника од нерадника, штитећи тиме своје марионете, а на уштрб вредних запослених који су носиоци струке и РГЗ-а.

Позивамо колегинице и колеге да не дозволе да представници поменутих група грађана манипулишу њима и користе их у политичким обрачунима, користећи овај период за своје договоре, комбинације и рекетирање. За очекивати је да се овакав тип активности појача у овом предизборном периоду. И овог пута Геосиндикат одлично зна како да брани интересе нашег завода и запослених, и како да стигнемо до циља, што смо транспарентним радом показали и више пута до сада. Позивамо запослене да заједно јавно и јасно раскринкамо нераднике и манипулаторе и да ствари назовемо правим именом. Лаж има безброј варијанти, а истина само једну!